Jere Pulli

Jere Pulli (s. 17. kesäkuuta 1991 Lappeenranta) on suomalainen jääkiekkopuolustaja, joka pelaa monikansallisen Erste Ligan unkarilaisjoukkue Ferencvárosi TC:ssä. Hän on pelityyliltään fyysinen peruspuolustaja. Pulli on pelannut urallaan ulkomailla myös Kazakstanissa, Tanskassa ja Slovakiassa.

Ura

Seuraura 
Pulli on Saimaan Pallon kasvatti. Hän oli kaudella 2006–2007 seuran C-nuorten tehokkain puolustaja sekä C-nuorten SM-sarjan runkosarjassa tehoilla 6+8=14 että SM-karsinnoissa tehoilla 6+9=15. Kaudella 2007–2008 Pulli oli seitsemällä osumallaan SaiPan B-nuorten eniten maaleja tehnyt puolustaja. Kaudella 2009–2010 hän toimi seuran A-nuorten kapteenina. Pulli voitti 134 minuutillaan koko A-nuorten SM-liigan jäähypörssin. Hän jakoi myös SaiPan sisäisen tehotilaston voiton Tomi Leivon kanssa lukemalla +5. 

Huhtikuussa 2010 Pulli teki SaiPan kanssa nelivuotisen SM-liigasopimuksen. Hän teki liigadebyyttinsä 2. marraskuuta 2010 Espoo Bluesia vastaan. Pulli merkittiin Per Savilahti-Naganderin viereen kakkospuolustajapariin. Hän sai jääaikaa 16.07 minuuttia ja yhden kahden minuutin jäähyn. Ensimmäisen liigamaalinsa Pulli teki 1. helmikuuta 2011 vieraissa Helsingin IFK:ta vastaan. Osuma jäi 4–1-tappioon päättyneessä ottelussa SaiPan ainoaksi. Yhteensä hän pelasi kauden 2010–2011 aikana 19 runkosarjaottelua tehden kaksi maalia. Pulli pelasi kauden aikana myös kolme Mestis-ottelua alle 20-vuotiaiden maajoukkueessa.

Lokakuussa 2011 Pulli joutui useiksi viikoiksi sivuun ns. urheilijan tyrän takia ja hän pelasi kauden 2011–2012 aikana vain 16 SM-liigaottelua tehden yhden syöttöpisteen. Pulli pelasi myös neljän ottelun verran lainalla Mestis-joukkue Mikkelin Jukureissa. Kaudella 2012–2013 hän sai tililleen 36 runkosarjaottelua tehden niissä tehot 4+6=10, mutta Pullin rooli jäi kuitenkin varsin pieneksi. Hän vietti osan kaudestaan myös katsomossa, eikä Pulli mahtunut pudotuspeleissä kertaakaan SaiPan kokoonpanoon. Seura jätti lopulta hänen optionsa käyttämättä. 

Kaudeksi 2013–2014 Pulli siirtyi 1+1-vuotisella sopimuksella Turun Palloseuran riveihin. Häneltä odotettiin läpimurtoa SM-liigaan, mutta Jatkoaika.com -verkkolehden toimittaja Markku Silvennoisen mukaan Pullin kausi oli kuitenkin täynnä merkkausvirheitä osaksi hänen liiallisen taklausinnokkuutensa vuoksi. Pullin sopimuksessa ollutta optiota ei lopulta käytetty. Lokakuussa 2015 hän teki loppukauden 2014–2015 kattavan sopimuksen Venäjän toiseksi korkeimmalla sarjatasolla VHL:ssä pelaavan kazakstanilaisjoukkue HK Kaztsink-Torpedon kanssa oltuaan alkukauden ilman sopimusta.

Pulli siirtyi kauden 2015–2016 kynnyksellä, syyskuussa 2015 try-outille Mestis-joukkue KeuPa HT:hen. Hän pelasi alkukaudella vain seitsemän ottelua, kunnes Pulli siirtyi tammikuussa 2016 loppukauden kattavalla sopimuksella Tanskan Metal Ligaenin Rødovre Mighty Bullsiin. Kaudeksi 2016–2017 hän siirtyi Slovakian Extraligan MHC Martiniin. Pulli oli joukkueen tehokkain puolustaja tehoilla 10+9=19. Hän jakoi myös koko liigan puolustajien maalipörssin voiton HC Banská Bystrican Mathew Maionen kanssa. Kauden jälkeen Martin joutui kuitenkin jättämään Extraligan taloudellisista syistä.

Kaudeksi 2017–2018 Pulli siirtyi jatkamaan Slovakian Extraligan pelejään vuoden mittaisella sopimuksella HC Košiceen. Hän jakoi jälleen yhdeksällä osumallaan koko liigan puolustajien maalipörssin voiton HKm Zvolenin Nick Rossin, MsHK Žilinaa ja HK Dukla Trenčíniä edustaneen Lukáš Kozákin sekä HKm Zvolenin Peter Hraškon kanssa. Toukokuussa 2018 Pulli teki Košicen kanssa vuoden mittaisen jatkosopimuksen. Kaudella 2018–2019 hän oli joukkueen tehokkain puolustaja tehoilla 5+15=20. Pulli siirtyi kaudeksi 2019–2020 vuoden mittaisella sopimuksella monikansallisen Erste Ligan unkarilaisjoukkue Ferencvárosi TC:hen. Hän sijoittui tehoilla 13+24=37 koko liigan puolustajien pistepörssissä toiseksi edellään vain ASC Corona Brașovin Pavlo Borysenko. Pulli voitti sekä Erste Ligan mestaruuden että Unkarin Cupin. Hän edusti FTC:tä kauden aikana myös Continental Cupissa.

Maajoukkueura 
Pulli on pelannut neljä nuorten maaottelua.

Tilastot

Lähteet

Viitteet 

Suomalaiset jääkiekkoilijat
Vuonna 1991 syntyneet
Elävät henkilöt